
[bookmark: TextBodyBegin]Euroopan parlamentti, joka
–	ottaa huomioon Euroopan unionin yleisen talousarvion varainhoitovuodeksi 2023[footnoteRef:1], [1:  	EUVL L 58, 23.2.2023, s. 1, ELI: http://data.europa.eu/eli/budget/2023/1/oj.] 

–	ottaa huomioon Euroopan unionin konsolidoidun tilinpäätöksen varainhoitovuodelta 2023 (COM(2024)0272 – C10‑0071/2024)[footnoteRef:2], [2:  	EUVL C, C/2024/5462, 10.10.2024, ELI: http://data.europa.eu/eli/C/2024/5462/oj.] 

–	ottaa huomioon tilintarkastustuomioistuimen vuotuisen toimintakertomuksen vuodelta 2023 ja sen vuosikertomuksen talousarvio- ja varainhallinnosta vuodelta 2023,
–	ottaa huomioon tilintarkastustuomioistuimen vuosikertomuksen talousarvion toteuttamisesta varainhoitovuonna 2023 sekä toimielinten vastaukset[footnoteRef:3], [3:  	EUVL C, C/2024/5882, 9.10.2024, ELI: http://data.europa.eu/eli/C/2024/5882/oj.] 

–	ottaa huomioon tilintarkastustuomioistuimen Euroopan unionin toiminnasta tehdyn sopimuksen 287 artiklan mukaisesti antaman varainhoitovuotta 2023 koskevan lausuman[footnoteRef:4] tilien luotettavuudesta sekä tilien perustana olevien toimien laillisuudesta ja asianmukaisuudesta (sääntöjenmukaisuudesta), [4:  	EUVL C, C/2024/6041, 10.10.2024, ELI: http://data.europa.eu/eli/C/2024/6041/oj.] 

–	ottaa huomioon Euroopan unionin toiminnasta tehdyn sopimuksen 314 artiklan 10 kohdan sekä 317, 318 ja 319 artiklan,
–	ottaa huomioon unionin yleiseen talousarvioon sovellettavista varainhoitosäännöistä, asetusten (EU) N:o 1296/2013, (EU) N:o 1301/2013, (EU) N:o 1303/2013, (EU) N:o 1304/2013, (EU) N:o 1309/2013, (EU) N:o 1316/2013, (EU) N:o 223/2014, (EU) N:o 283/2014 ja päätöksen N:o 541/2014/EU muuttamisesta sekä asetuksen (EU, Euratom) N:o 966/2012 kumoamisesta 18. heinäkuuta 2018 annetun Euroopan parlamentin ja neuvoston asetuksen (EU, Euratom) 2018/1046[footnoteRef:5] ja erityisesti sen 59, 118, 260, 261 ja 262 artiklan, [5:  	EUVL L 193, 30.7.2018, s. 1, ELI: http://data.europa.eu/eli/reg/2018/1046/oj.] 

–	ottaa huomioon unionin yleiseen talousarvioon sovellettavista varainhoitosäännöistä 23. syyskuuta 2024 annetun Euroopan parlamentin ja neuvoston asetuksen (EU, Euratom) 2024/2509[footnoteRef:6] ja erityisesti sen 59, 118, 266, 267 ja 268 artiklan, [6:  	EUVL L, 2024/2509, 26.9.2024, ELI: https://eur-lex.europa.eu/eli/reg/2024/2509/oj.] 

–	ottaa huomioon työjärjestyksen 102 artiklan ja liitteen V,
–	ottaa huomioon talousarvion valvontavaliokunnan mietinnön (A10-0047/2025),
1.	myöntää tilintarkastustuomioistuimen pääsihteerille vastuuvapauden tilintarkastustuomioistuimen talousarvion toteuttamisesta varainhoitovuonna 2023;
2.	esittää huomautuksensa oheisessa päätöslauselmassa;
3.	kehottaa puhemiestä välittämään tämän päätöksen ja siihen erottamattomasti kuuluvan päätöslauselman neuvostolle, komissiolle ja tilintarkastustuomioistuimelle sekä huolehtimaan niiden julkaisemisesta Euroopan unionin virallisessa lehdessä (L-sarja).

2. Euroopan parlamentin päätöslauselma 7. toukokuuta 2025, joka sisältää huomautukset, jotka ovat erottamaton osa päätöstä vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 2023, pääluokka V – Tilintarkastustuomioistuin (2024/2023(DEC))
Euroopan parlamentti, joka
–	ottaa huomioon päätöksensä vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 2023, pääluokka V – Tilintarkastustuomioistuin,
–	ottaa huomioon työjärjestyksen 102 artiklan ja liitteen V,
–	ottaa huomioon talousarvion valvontavaliokunnan mietinnön (A10-0047/2025),
A.	haluaa korostaa vastuuvapauden myöntävänä viranomaisena vastuuvapausmenettelyn yhteydessä, että unionin toimielinten demokraattista legitimiteettiä on erityisen tärkeää vahvistaa edelleen lisäämällä avoimuutta ja vastuuvelvollisuutta sekä soveltamalla tulosbudjetoinnin käsitettä ja noudattamalla henkilöresursseja koskevaa hyvää hallintotapaa;
B.	ottaa huomioon, että tilintarkastustuomioistuin on unionin ulkoinen tarkastaja, jonka tehtävänä on riippumatonta, ammattimaista ja vaikuttavaa tarkastustyötä tekemällä arvioida unionin toimien taloudellisuutta, vaikuttavuutta, tehokkuutta, laillisuutta ja sääntöjenmukaisuutta parantaakseen tilivelvollisuutta, avoimuutta ja varainhoitoa ja lisätä siten kansalaisten luottamusta ja vastata vaikuttavalla tavalla unionin nykyisiin ja tuleviin haasteisiin;
C.	ottaa huomioon, että tilintarkastustuomioistuin on vuosittain antanut tulostilinsä riippumattoman ulkoisen tarkastajan tarkastettavaksi varainhoitovuoden 1987 päättämisestä lähtien ja että ulkoisen tarkastajan kertomukset on julkaistu Euroopan unionin virallisessa lehdessä varainhoitovuoden 1992 kertomuksesta alkaen, sanotun kuitenkaan rajoittamatta Euroopan unionin toiminnasta tehdyn sopimuksen (SEUT) 287 ja 319 artiklan soveltamista;
D.	ottaa huomioon, että johdon tilivelvollisuus budjettivallan käyttäjille toteutetaan tilintarkastustuomioistuimen pääsihteerin vuotuisella toimintakertomuksella, jonka tarkoituksena on varainhoitoasetuksen 74 artiklan 9 kohdan mukaisesti antaa tietoja varojen käytöstä, myös järjestelmistä, sekä tilintarkastustuomioistuimen sisäisen valvonnan järjestelmien vaikuttavuudesta ja tehokkuudesta;
E.	toteaa, että toimittamalla tehtävänsä avoimesti ja riippumattomasti tilintarkastustuomioistuin edistää demokraattista valvontaa, julkista keskustelua ja unionin varainhoidon moitteettomuutta;
F.	ottaa huomioon, että tilintarkastustuomioistuin on omaksunut kannan, jonka mukaan unionin hallinnon, sen vastuuvelvollisuuden ja avoimuuden sekä unionin politiikkojen täytäntöönpanosta raportoitujen tietojen laadun ja luotettavuuden arvioimiseksi paras ratkaisu olisi valtuuttaa tilintarkastustuomioistuin tarkastamaan kaikki unionin toimielimet, elimet, toimistot ja virastot, jotka on perustettu perussopimuksilla tai niiden nojalla, sekä kaikki hallitustenväliset rakenteet, joilla on keskeinen merkitys unionin toiminnan kannalta; ottaa huomioon, että parlamentti tukee tilintarkastustuomioistuinta voimakkaasti ja pitäisi myönteisinä aloitteita, joilla vahvistettaisiin tilintarkastustuomioistuimen kykyä täyttää tehtävänsä;
1.	panee merkille, että tilintarkastustuomioistuimen talousarvio kuuluu monivuotisen rahoituskehyksen otsakkeeseen 7 ”EU:n yleinen hallinto”, jonka määrä vuonna 2023 oli 12,3 miljardia euroa (eli 6,4 prosenttia unionin koko talousarviosta); panee merkille, että tilintarkastustuomioistuimen noin 0,2 miljardin euron talousarvio on noin 1,5 prosenttia unionin hallintomenojen kokonaismäärästä ja alle 0,1 prosenttia unionin kaikista menoista;
2.	toteaa, että varainhoitovuotta 2023 koskevassa vuosikertomuksessaan tilintarkastustuomioistuin tarkasti hallinnon alaan kuuluvan 70 tapahtuman otoksen eli 10 enemmän kuin tarkastettiin vuonna 2022; panee merkille tilintarkastustuomioistuimen myös toteavan, että hallintomenoja ovat muun muassa henkilöstömenot ja eläkemenot, joiden yhteenlaskettu osuus hallintomenojen kokonaismäärästä oli vuonna 2023 noin 70 prosenttia, ja lisäksi kiinteistöihin, laitteisiin, energiaan, viestintään ja tietotekniikkaan liittyvät menot ja että sen tarkastukset ovat jo useamman vuoden ajan osoittaneet, että hallintomenoissa riski on yleisesti ottaen alhainen;
3.	suhtautuu myönteisesti siihen, että tilintarkastustuomioistuimen tarkastamien hallinnon alaan kuuluvien tapahtumien määrä kasvaa jatkuvasti; panee merkille suunnitellun unionin virkamieskuntaa koskevan tarkastuksen, mutta muistuttaa pitävänsä tärkeänä, että hallintomenoja tutkitaan perusteellisemmin, ja toistaa kehotuksensa sisällyttää tarkastustyöhön kattavat tiedot kaikista toimielimistä, jotta voidaan luoda johdonmukainen perusta yhdenmukaiselle vastuuvapausmenettelylle;
4.	panee merkille, että tarkastetuista 70 tapahtumasta 21 (30 prosenttia) sisälsi virheitä, mutta että tilintarkastustuomioistuin arvioi kvantifioimiensa viiden virheen perusteella, että virhetaso on alle olennaisuusrajan;
5.	panee merkille, että tilintarkastustuomioistuimen tilinpäätöksen tarkastaa riippumaton ulkoinen tarkastaja, jotta voidaan varmistaa, että tilintarkastustuomioistuimeen sovelletaan samoja avoimuuden, vastuuvelvollisuuden ja riippumattomuuden periaatteita, joita se soveltaa tarkastuskohteisiinsa;
Talousarvio- ja varainhallinto
6.	panee merkille, että tilintarkastustuomioistuimen kokonaistalousarvio vuodelle 2023 oli 175 059 922 euroa, mikä vastaa 7,97 prosentin lisäystä 162 141 175 eurosta vuonna 2022; panee merkille, että lisäys johtui pääasiassa palkkojen mukautuksista ja yhdeksästä uudesta väliaikaisesta toimesta, jotka liittyivät Next Generation EU -välineeseen; panee merkille, että vuonna 2023 määrärahoista 88,5 prosenttia käytettiin tilintarkastustuomioistuimen jäseniin ja henkilöstöön liittyviin kuluihin ja 11,5 prosenttia kiinteistöihin, laitteisiin ja sekalaisiin menoihin;
7.	panee merkille, että maksusitoumusten ja maksujen toteutusaste oli korkea, vaikkakin hieman alhaisempi kuin vuonna 2022; panee merkille, että määrärahojen käyttöaste oli korkea, 97,92 prosenttia, kun se vuonna 2022 oli 98,12 prosenttia, ja että maksujen osuus sitoumusten kokonaismäärästä oli 94,45 prosenttia, kun se vuonna 2022 oli 95,26 prosenttia;
8.	panee merkille, että Venäjän laiton ja perusteeton hyökkäyssota Ukrainaa vastaan aiheutti tilintarkastustuomioistuimelle talousarviopaineita eri tavoin, muun muassa inflaation kiihtymisen ja palkkojen mukautusten sekä sähkö- ja lämmityskustannusten voimakkaan kasvun myötä;
9.	korostaa, että vuoden 2023 talousarvion toteuttamiseen vaikutti kaksi tekijää, jotka selittävät hieman alhaisemman toteutumisasteen kuin vuonna 2022:
1.	budjetoitua korkeampi inflaatiotaso ja siitä aiheutuneet uusiin ja voimassa oleviin sopimuksiin vaikuttavat hinnantarkistukset, jotka kasvattivat määrärahatarpeita muiden kuin palkkoihin liittyvien menojen ja erityisesti energian ja tietotekniikan budjettikohtien kattamiseksi; määrärahojen lisäys oli lopulta mahdollista lähinnä siksi, että joidenkin luvun 1 0 (Toimielimen jäsenet), luvun 1 2 (Virkamiehet ja väliaikaiset toimihenkilöt) ja osaston 2 budjettikohtien, kuten julkaisuja, luonteeltaan rajattuja kuulemisia, tutkimuksia ja selvityksiä sekä tulkkauskuluja koskevat budjettikohdat, määrärahoja jäi jonkin verran käyttämättä;
2.	sopimussuhteisen henkilöstön ja kansallisten asiantuntijoiden suurempi vaihtuvuus (osaa kansallisten asiantuntijoiden sopimuksista ei jatkettu ja muutama kansallinen asiantuntija läpäisi väliaikaisen henkilöstön palkkaamista koskevan sisäisen kilpailun) ja rekrytointiprosessien viivästymiset ja vaikeudet kaikissa Luxemburgissa sijaitsevissa eurooppalaisissa elimissä;
10.	panee merkille, että tilintarkastustuomioistuin teki vuoden 2023 aikana 36 määrärahasiirtoa, joiden kokonaismäärä oli 5 676 379 euroa ja joilla pyrittiin varmistamaan, että tilintarkastustuomioistuimen eri osastot toimivat moitteettomasti ja että kaikkiin niihin liittyviin tarpeisiin vastattiin;
11.	panee merkille, että vuonna 2023 tilintarkastustuomioistuin osti tavaroita ja palveluja yhteensä 23 426 750,05 eurolla (5 512 853 eurolla vuonna 2022 ja 15 215 515 eurolla vuonna 2021), josta paikallisten toimittajien osuus oli 21 453 665,05 euroa (4 848 701 euroa vuonna 2022 ja 10 144 812 euroa vuonna 2021);
12.	panee tyytyväisenä merkille ulkoisen tarkastajan ilmoittaneen, että myönnetyt varat oli käytetty aiottuihin tarkoituksiin ja että tulojen ja menojen hyväksyjien käyttöön ottamat valvontamenettelyt antoivat tarvittavat takeet sen varmistamiseksi, että rahoitustapahtumat olivat sovellettavien sääntöjen ja määräysten mukaisia;
13.	panee tyytyväisenä merkille, että tilintarkastustuomioistuimen virkamatkoihin varatut kokonaismäärärahat (jäsenet ja henkilöstö), jotka olivat alun perin 2 722 500 euroa, laskivat 4,4 prosenttia 2 602 500 euroon tilintarkastustuomioistuimen työmenetelmissä pandemian jälkeen tapahtuneiden muutosten vuoksi;
14.	kehottaa tilintarkastustuomioistuinta tarkastelemaan kattavasti matka- ja kokouspäivärahoja ja varmistamaan, että menot ovat kustannustehokkaita, perusteltuja ja ympäristön kannalta kestäviä, mukaan lukien hybridikokousten lisääminen tarpeettomien menojen ja hiilipäästöjen vähentämiseksi;
Sisäinen hallinto, toiminnan tuloksellisuus ja sisäinen valvonta
15.	pitää myönteisenä, että tilintarkastustuomioistuimen paikan päälle tehtyjen tarkastuskäyntien määrä kasvoi huomattavasti vuonna 2023 verrattuna kolmeen edelliseen vuoteen, jolloin koronapandemiaan liittyvät matkustusrajoitukset ja kansanterveydelliset rajoitukset olivat edelleen osittain voimassa; panee merkille, että tilintarkastustuomioistuimen tarkastajat työskentelivät yhteensä 4 897 päivää jäsenvaltioissa ja EU:n ulkopuolella, kun vastaava luku oli 2 984 päivää vuonna 2022, 1 156 päivää vuonna 2021, 1 190 päivää vuonna 2020 ja 3 605 päivää vuonna 2019;
16.	panee merkille, että vuoden 2023 aikana tilintarkastustuomioistuin julkaisi kaksi vuosikertomusta, neljä erityisvuosikertomusta, 29 erityiskertomusta, neljä lausuntoa ja kuusi katsausta eli yhteensä 45 julkaisua;
17.	panee merkille, että tilintarkastustuomioistuimen vuosien 2021–2025 strategian 29 strategisesta toimenpiteestä yksi on peruutettu ja loput 28 on pantu kokonaisuudessaan täytäntöön;
18.	on tyytyväinen siihen, että tilintarkastustuomioistuin mittaa suositustensa täytäntöönpanoa tarkastajiensa toteuttaman seurannan perusteella; panee merkille, että vuonna 2023 tilintarkastustuomioistuin analysoi suositukset, jotka se oli esittänyt komissiolle ja muille toimielimille vuoden 2019 kertomuksissaan; on tyytyväinen siihen, että analyysin mukaan 100 prosenttia vuoden 2019 vuosikertomuksessa annetuista seuratuista 15 suosituksesta ja 85 prosenttia vuoden 2019 erityiskertomuksissa annetuista seuratuista 208 suosituksesta oli pantu täytäntöön kokonaan tai joiltakin osin tai suurimmaksi osaksi;
19.	suhtautuu myönteisesti tilintarkastustuomioistuimen valmiuteen vastata parlamentin pyyntöön, joka koski tarkastustyön keskittämistä kiireellisimpiin haasteisiin ja yhteistyön parantamista parlamentin valiokuntien puheenjohtajakokouksen kanssa; korostaa, että tilintarkastustuomioistuimella olisi oltava täydet valtuudet käyttää petosriskien arviointivälineitä, mukaan lukien unionin rahoitukseen liittyviä petostapauksia koskevat komission ja jäsenvaltioiden tietokannat, petosten vastaisen toiminnan varhaisvaroitusjärjestelmien tehostamiseksi; pitää erittäin valitettavana, että tilintarkastustuomioistuimen pääsy elpymis- ja palautumistukivälineen uuteen FENIX-raportointivälineeseen on edelleen avoin kysymys, sillä komissio antaa tilintarkastustuomioistuimelle pääsyn vain joihinkin FENIX-moduuleista, eikä niiden sisältämiä tietoja päivitetä oikea-aikaisesti; kehottaa komissiota antamaan tilintarkastustuomioistuimelle viipymättä täyden ja välittömän pääsyn kaikkiin FENIX-moduuleihin; panee merkille, että komission talouden ja rahoituksen pääosasto on pyrkinyt antamaan tilintarkastustuomioistuimelle pääsyn FENIX-tiedostoihin kahden viikon kuluessa maksupyynnön hyväksymisestä; on kuitenkin huolissaan siitä, että määräaikaa ei monissa tapauksissa käytännössä noudateta ja että joissakin tapauksissa on ilmennyt jopa 2,5 kuukauden viiveitä, mikä on merkittävästi hidastanut tilintarkastustuomioistuimen havaintojen toimittamista; muistuttaa, että budjetista vastaava komission jäsen totesi 10. lokakuuta 2024 pidetyssä CONT-valiokunnan kokouksessa avoimesti, että tilintarkastustuomioistuimella on täysi toimivalta elpymis- ja palautumistukivälineessä, mikä tarkoittaa, että tilintarkastustuomioistuimen mahdollisuuksia käyttää kaikkia välineitä toimeksiantonsa toteuttamiseksi on nopeasti parannettava;
20.	kehottaa tilintarkastustuomioistuinta laajentamaan tarkastusalaansa kattamaan Euroopan investointipankin (EIP) toimet, jotka rahoitetaan EIP:n omista varoista, kun otetaan huomioon EIP:n kasvava rooli EU:n talous-, rahoitus- ja teollisuuspolitiikassa; kehottaa komissiota ja jäsenvaltioita antamaan tilintarkastustuomioistuimelle tämän laajentamisen edellyttämät oikeudelliset valtuudet;
21.	panee tyytyväisenä merkille elpymis- ja palautumistukivälineen täytäntöönpanoa koskevat oikea-aikaiset ja asiaankuuluvat erityiskertomukset, joiden avulla vastuuvapauden myöntävä viranomainen voi käyttää oikeuksiaan tehokkaasti ja antaa komissiolle suosituksia välineen toiminnan parantamiseksi; kehottaa tilintarkastustuomioistuinta vahvistamaan rooliaan unionin talousarvioon kohdistuvien petosten torjunnassa tunnistamalla puutteita, osallistumalla petostentorjuntaa käsitteleviin keskusteluihin, tehostamalla tarkastuksia, tekemällä yhteistyötä petosten havaitsemisesta vastaavien elinten kanssa ja antamalla asiaankuuluvaa palautetta vastuuvapauden myöntävälle viranomaiselle;
22.	panee merkille, että tilintarkastustuomioistuimessa oli 969 työntekijää vuoden 2023 lopussa; panee merkille, että vuonna 2023 naisten osuus henkilöstöstä oli 53 prosenttia ja miesten 47 prosenttia, eikä muutosta ollut tapahtunut edellisestä vuodesta (2022); pitää valitettavana, että naisten osuus ylimmästä johdosta on vain 30 prosenttia, mikä on merkittävä pudotus 36,4 prosentista vuonna 2022; korostaa, että naisten osuus johtotehtävissä on yleisesti vähentynyt vuonna 2023; kehottaa tilintarkastustuomioistuinta jatkamaan toimiaan sukupuolten tasapuolisen edustuksen edistämiseksi keskijohdossa ja ylemmässä johdossa;
Henkilöresurssit, tasa-arvo ja henkilöstön hyvinvointi
23.	on huolissaan siitä, että rekrytointiprosessi teetti lisätyötä, sillä noin 50 prosenttia hakijoista hylkäsi tilintarkastustuomioistuimen työtarjoukset, mikä johtui osittain Luxemburgin vähäisestä houkuttelevuudesta asemapaikkana ja korkeista elinkustannuksista; panee kuitenkin merkille, että haasteita on myös Luxemburgissa toimivilla suurilla tilintarkastusyrityksillä ja että ne turvautuvat nyt Aasian markkinoihin tarkastajien rekrytoimiseksi; korostaa, että tilintarkastustuomioistuin ei voi soveltaa tällaista strategiaa, sillä siihen liittyy turvallisuus- ja kelpoisuusongelmia; panee merkille tilintarkastustuomioistuimen ponnistelut ja kannustaa sitä tekemään yhteistyötä muiden Luxemburgiin sijoittautuneiden toimielinten kanssa toimielinten välisessä korkean tason ryhmässä Luxemburgin vetovoiman lisäämiseksi mahdolliselle henkilöstölle yksilöidyillä toimenpiteillä, kuten suuremmat muuttoavustukset, korkeita vuokrakustannuksia helpottavat asumistuet alempien palkkaluokkien henkilöstölle ja kohtuuhintaiset väliaikaiset asunnot lyhytaikaista oleskelua varten, jotta voidaan lisätä Luxemburgissa työskentelyn houkuttelevuutta;
24.	muistuttaa, että Euroopan unionista tehdyn sopimuksen mukaan EU ja sen toimielimet edistävät yhteisvastuuta sekä naisten ja miesten tasa-arvoa;
25.	yhtyy tilintarkastustuomioistuimen huoleen siitä, että tarkastustoimella on yleisesti ottaen rekrytointiongelmia, jotka johtuvat nuorten työntekijöiden vähäisestä kiinnostuksesta tarkastuksen ja valvonnan työpaikkoihin; kehottaa etsimään ennakoivia ratkaisuja ja tekemään välittömästi järjestelmällistä toimielinten välistä yhteistyötä näiden ongelmien ratkaisemiseksi;
26.	yhtyy tilintarkastustuomioistuimen huomioihin siitä, ettei EPSOn kilpailuilla aina saavuteta tavoitetta houkutella ja valita sopivia hakijaprofiileja yksityiseltä sektorilta; korostaa EPSOn kilpailuihin liittyviä monia ongelmia, kuten yhden kilpailun peruuttamiseen ja kaikkien muiden keskeyttämiseen johtaneet etätestauksen tekniset ongelmat; panee merkille uuden henkilöstön rekrytointiin ja valintamenettelyihin liittyvät huolenaiheet; kannustaa tilintarkastustuomioistuinta jatkamaan ponnistelujaan tilanteen korjaamiseksi tilintarkastustuomioistuimen toiminnan jatkuvuuden turvaamiseksi; panee tyytyväisenä merkille, että tilintarkastustuomioistuin on aloittanut Euroopan unionin henkilöstövalintatoimiston kanssa yhteistyön tarkastusalan kilpailujen järjestämiseksi säännöllisin väliajoin; ehdottaa mahdollista yhteistyötä muiden asiaankuuluvien unionin elinten kanssa palkkausprosessien optimoimiseksi;
27.	arvostaa sitä, että tilintarkastustuomioistuin on järjestänyt joustavia ja monipuolisia valintamenettelyjä henkilöstösääntöjen ja unionin muuhun henkilöstöön sovellettavien palvelussuhteen ehtojen mukaisesti ja ottanut käyttöön menettelyjä lahjakkaiden työntekijöiden pitämiseksi palveluksessa;
28.	panee merkille tilintarkastustuomioistuimen etätyöjärjestelmän (enintään 10 päivää kuukaudessa), jolla pyritään helpottamaan rekrytointihaasteita; suhtautuu myönteisesti tilintarkastustuomioistuimen vuonna 2023 toteuttamiin toimenpiteisiin henkilöstön fyysisen ja henkisen hyvinvoinnin varmistamiseksi;
29.	panee merkille, että avoimien työpaikkojen osuus joulukuussa 2023 oli 2,27 prosenttia ja henkilöstön vaihtuvuusaste (lähtevän henkilöstön määrä suhteessa koko henkilöstöön) 6,6 prosenttia;
30.	arvostaa tilintarkastustuomioistuimen pyrkimyksiä pitää avoimien työpaikkojen osuus alhaisena vuonna 2023; yhtyy kuitenkin täysin huoleen maantieteellisen tasapainon puutteesta uusien työntekijöiden parissa, sillä se heikentää tilintarkastustuomioistuimen koko henkilöstön maantieteellistä edustusta entisestään; panee merkille, että tilintarkastustuomioistuimen mukaan on olemassa riski, että viiden vuoden kuluessa tarkastustoimi ei enää kata monia Pohjoismaista ottaen huomioon, että kyseisistä jäsenvaltioista ei mahdollisesti ole tarkastajia;
31.	pitää myönteisenä, että tilintarkastustuomioistuin on toteuttanut erilaisia toimia maantieteellisen tasapainon korjaamiseksi, esimerkiksi lisännyt tilintarkastustuomioistuimen kilpailuja ja avoimia toimia koskevien ilmoitusten mainostamista merkittävästi aliedustettuina olevissa jäsenvaltioissa, tehnyt yhteistyötä tilintarkastustuomioistuimen jäsenten kanssa ilmoitustensa levittämiseksi ja pyrkinyt tavoittamaan potentiaalisia hakijoita osallistumalla uramessuille tietyissä jäsenvaltioissa; kannustaa harkitsemaan lisätoimia, kuten varhaisen osallistumisen strategioita, joilla houkutellaan nuoria osaajia maista, joilla on vähän edustusta; pitää valitettavana, että keskijohdossa ja ylemmässä johdossa on vielä jonkin verran matkaa sukupuolten tasapuoliseen edustukseen;
32.	on tyytyväinen siihen, että kaikki elpymis- ja palautumistukivälineen 723,8 miljardin euron määrärahojen tarkastusta varten tarvittavat 29 lisätointa oli vuoden 2023 lopussa täytetty; korostaa kuitenkin, että elpymis- ja palautumistukivälineen olennaisuus, monimutkaisuus, määrien suuruus ja maksujen nopeus aiheuttavat edelleen haasteita ja ettei elpymis- ja palautumistukivälineen kaikkia näkökohtia voida kattaa käytettävissä olevilla resursseilla, joiden perusteella tilintarkastustuomioistuin voi arvioida välitavoitteiden ja tavoitteiden tyydyttävää saavuttamista ja siten elpymis- ja palautumistukivälineestä tehtyjen maksujen laillisuutta ja sääntöjenmukaisuutta mutta jotka eivät riitä sen järjestelmälliseen arviointiin, noudattavatko elpymis- ja palautumistukivälineen menot unionin ja jäsenvaltioiden lainsäädäntöä; korostaa, että on tärkeää varmistaa, että tilintarkastustuomioistuimella on jatkuvasti riittävät henkilöresurssit, jotta se voi täyttää sekä toimeksiantonsa että muut tehtävänsä, jotka johtuvat uusista rahoitusvälineistä, kuten elpymis- ja palautumistukivälineestä; antaa tilintarkastustuomioistuimelle tunnustusta sen tähän mennessä toteuttamista toimista elpymis- ja palautumistukivälinettä koskevien tehtäviensä hoitamiseksi huolimatta siitä, että sen käytettävissä ei ole täysin riittäviä resursseja;
33.	on tietoinen siitä, että tilintarkastustuomioistuin ei SEUT 286 artiklan 2 kohdan mukaisesti osallistu jäsenten valintamenettelyyn; huomauttaa kuitenkin, että tilintarkastustuomioistuimen jäsenten sukupuolijakauma on edelleen merkittävästi epätasapainossa, sillä 27 jäsenestä vain 10 on naisia; pitää valitettavana, että 12 jäsenvaltiota ei ole koskaan nimittänyt naista tilintarkastustuomioistuimeen; kehottaa tilintarkastustuomioistuinta arvioimaan yleistä kokoonpanoaan ja toimittamaan tämän analyysin neuvostolle ja jäsenvaltioille sen varmistamiseksi, että sukupuolten tasapuolinen edustus otetaan asianmukaisesti huomioon tulevissa nimitysprosesseissa; kehottaa jälleen jäsenvaltioita ehdottamaan eri sukupuolia edustavia ehdokkaita, joilla pyritään tilintarkastustuomioistuimen tasapainoisempaan ja edustavampaan kokoonpanoon;
34.	pitää valitettavana, että neuvosto on toistuvasti nimittänyt tilintarkastustuomioistuimeen jäseniä, jotka parlamentti on hylännyt; korostaa, että parlamentin lausunnon olisi oltava sitova, kun arvioidaan ehdokkaiden soveltuvuutta tilintarkastustuomioistuimen jäseniksi;
35.	panee merkille, että vuonna 2023 sairauspoissaoloja oli keskimäärin 10 päivää henkilöstön jäsentä kohti, kun niitä vuonna 2022 oli 12,2 päivää; panee lisäksi merkille, että vuonna 2023 neljä henkilöstön jäsentä (vuonna 2022 kahdeksan) oli poissa pitkittyneen sairauden vuoksi eli yli 200 päivää vuodessa;
36.	panee huolestuneena merkille, että vuonna 2023 raportoitiin seitsemän työuupumustapausta eli sama huolestuttava määrä kuin vuonna 2022; pitää myönteisenä, että tilintarkastustuomioistuin toteutti useita toimia työuupumusriskin vähentämiseksi ottamalla käyttöön kattavan hyvinvointiohjelman, tarjoamalla resilienssikoulutusta, julkaisemalla ja panemalla täytäntöön suuntaviivat työhön paluulle pitkän sairauspoissaolon jälkeen, jatkamalla mielenterveyden ensiavun tarjoamista ja tarjoamalla työntekijöille taloudellista tukea, joka kattaa kustannukset kymmenestä keskustelusta heidän itse valitsemansa psykologin kanssa;
37.	panee tyytyväisenä merkille, että tilintarkastustuomioistuin ylitti jälleen vuonna 2023 täydennyskoulutusta koskevan, kansainvälisen tilintarkastajaliiton suositusten mukaisen tavoitteensa, jonka mukaan tilintarkastajat saavat koulutusta (muuta kuin kielikoulutusta) viisi päivää vuodessa (koulutusta annettiin 6,7 päivää); panee merkille erityisesti Next Generation EU -välinettä ja elpymis- ja palautumistukivälinettä koskevan koulutuksen tilintarkastustuomioistuimen henkilöstölle;
38.	suhtautuu myönteisesti joulukuussa 2022 hyväksyttyyn uuteen käytäntöön, jolla varmistetaan kunnioittava ja häirinnästä vapaa työpaikka keskittymällä ennaltaehkäisyyn, tietoisuuden lisäämiseen ja varhaiseen havaitsemiseen; korostaa toimenpiteitä, kuten esitelmän pitämistä koko henkilöstölle tammikuussa 2023 ymmärryksen lisäämiseksi tästä käytännöstä, yhdenmukaistetun raportointilomakkeen käyttöönottoa ja politiikan täytäntöönpanoa koskevan ensimmäisen yhdistetyn vuosikertomuksen julkaisemista;
39.	suhtautuu myönteisesti tilintarkastustuomioistuimen moninaisuutta ja osallisuutta koskevaan toimintasuunnitelmaan 2021–2025; panee tyytyväisenä merkille kolmannen vammaistietoisuuden teemaviikon ja toimielinten väliset aloitteet osallisuuden edistämiseksi; korostaa tilintarkastustuomioistuimen ponnisteluja, kuten sen kyselytutkimusta työpaikan esteettömyydestä, osallistumista oikeusasiamiehen hyvän hallinnon palkintoon ja ulkoista tarkastusta esteettömyyden lisäämisestä Luxemburgin vuoden 2023 esteettömyyslainsäädännön mukaisesti;
40.	korostaa tilintarkastustuomioistuimen ratkaisevaa roolia unionin riippumattomana ulkopuolisena tarkastajana ja varainhoidon valvojana, mikä edellyttää, että tilintarkastustuomioistuin noudattaa korkeimpia lahjomattomuutta, ammattimaisuutta ja vastuuvelvollisuutta koskevia vaatimuksia ja toimii mallielimenä luottamuksen ja uskottavuuden lisäämiseksi; muistuttaa, että SEUT 285 artiklan mukaisesti tilintarkastustuomioistuimen jäsenten on oltava täysin riippumattomia ja että heidän on noudatettava korkeimpia eettisiä periaatteita ja osoitettava kunniallisuutta, objektiivisuutta, ammattimaista toimintatapaa, arvokkuutta, sitoutumista ja lojaaliutta;
Eettiset toimintapuitteet ja avoimuus
41.	on tyytyväinen siihen, että tilintarkastustuomioistuin päivitti vakavien sääntöjenvastaisuuksien raportoimista (väärinkäytösten paljastamista) koskevia sisäisiä sääntöjään, millä pyrittiin selkeyttämään ja tarkentamaan niitä ja antamaan henkilöstölle enemmän tietoa; panee merkille, että vuonna 2023 tilintarkastustuomioistuimessa ei ollut väärinkäytösten paljastamistapauksia; panee lisäksi merkille, että vuonna 2023 tilintarkastustuomioistuin myös aloitti hallinnollisten tutkimusten ja kurinpitomenettelyjen toteuttamista koskevien sääntöjensä päivittämisprosessin, joka saatiin päätökseen alkuvuonna 2024;
42.	panee merkille, että tilintarkastustuomioistuin järjesti vuonna 2023 kolme eettistä toimintaa käsittelevää koulutustapahtumaa, joihin osallistui 60 henkilöä; ottaa huomioon, että tilintarkastustuomioistuimen eettiseen toimintaan liittyvät kurssit olivat avoimia koko henkilöstölle, myös johtajille, ja että peruskurssit ovat uusille työntekijöille pakollisia ja kattavat julkisen sektorin eettiset kysymykset ja tilintarkastustuomioistuimen häirinnän vastaiset toimintaperiaatteet; pitää valitettavana, että eettiseen toimintaan liittyvät kurssit eivät olleet pakollisia koko henkilöstölle säännöllisesti;
43.	on tyytyväinen siihen, että tilintarkastustuomioistuin on järjestänyt kuusi petosaiheista koulutusta muun muassa hankintoihin liittyvistä petoksista, alv-petoksista ja elpymis- ja palautumistukivälineeseen kohdistuvista petoksista; kiittää sitä, että Euroopan petostentorjuntavirasto (OLAF) antoi kesäkuussa 2023 koulutusta epäillyissä petos- ja korruptiotapauksissa tehtävästä kuulustelusta; panee merkille, että tilintarkastustuomioistuin järjesti yhdessä Euroopan syyttäjäviranomaisen (EPPO) ja OLAFin kanssa marraskuussa 2023 kaksipäiväisen kurssin julkisiin hankintoihin liittyvistä petoksista unionissa;
44.	on huolissaan tiedotusvälineiden raportista, jonka mukaan tilintarkastustuomioistuimen päätös olla poistamatta tilintarkastustuomioistuimen entisen presidentin koskemattomuutta estää tällä hetkellä EPPOa tutkimasta varojen väärinkäyttöä hänen toimestaan; pyytää tilintarkastustuomioistuinta tekemään pidäkkeetöntä yhteistyötä EPPOn kanssa niiden käynnistämissä tutkimuksissa ja ilmoittamaan syyt, joiden vuoksi koskemattomuus päätettiin säilyttää;
45.	kehottaa tilintarkastustuomioistuinta varmistamaan, että kaikki sen jäsenet ja ylemmät toimihenkilöt julkistavat taloudelliset etunsa, saamansa lahjat ja vieraanvaraisuusilmoituksensa julkisessa verkkotietokannassa EU:n avoimuutta koskevien sääntöjen parhaiden käytäntöjen mukaisesti;
46.	pitää valitettavana, että tilintarkastustuomioistuin ei ole tehnyt täysimittaista yhteistyötä EPPOn kanssa, sillä se ei suostunut poistamaan tilintarkastustuomioistuimen entisen presidentin koskemattomuutta ja eväsi EPPOlta oikeuden tehdä tiloissaan tutkintaa mahdollisista väärinkäytöksistä, minkä voidaan EPPOn mukaan katsoa vaikuttavan tutkinnan asianmukaiseen suorittamiseen; muistuttaa, että unionin ulkopuolisena tarkastajana tilintarkastustuomioistuinta sitovat vastuuvelvollisuuden, lahjomattomuuden ja avoimuuden periaatteet sekä EU:n toimielinten välisen vilpittömän yhteistyön periaate; kehottaa tilintarkastustuomioistuinta varmistamaan, että laillisia oikeudellisia menettelyitä ei estetä koskemattomuuteen vedoten, ja toteuttamaan kaikki tarvittavat toimenpiteet sen varmistamiseksi, että toimielimet tekevät täysimääräistä yhteistyötä petosten ehkäisemisessä ja tutkinnassa;
47.	panee huolestuneena merkille, että tiedotusvälineiden raporttien mukaan EPPOn on pyytänyt useiden tilintarkastustuomioistuimen henkilöstön jäsenten koskemattomuuden poistamista vuonna 2023 ja että tilintarkastustuomioistuin on tähän mennessä kieltäytynyt toteuttamasta tätä pyyntöä; korostaa, että vaikka koskemattomuus suojelee EU:n toimielinten riippumattomuutta, sitä ei pitäisi käyttää väärin henkilöiden suojelemiseksi lailliselta oikeudelliselta valvonnalta; katsoo, että koskemattomuuden poistamista koskevista pyynnöistä olisi kieltäydyttävä vain poikkeuksellisissa olosuhteissa; kehottaa tilintarkastustuomioistuinta esittämään vastuuvapauden myöntävälle viranomaiselle yksityiskohtaiset perustelut tässä asiassa tekemälleen päätökselle ja esittämään mahdolliset kieltäytymiseen johtaneet erityiset oikeudelliset ja menettelylliset huolenaiheet; kehottaa lisäksi tilintarkastustuomioistuinta säilyttämään avoimuuden ja vastuuvelvollisuuden korkean tason EPPOn ja muiden petosten ja väärinkäytösten torjunnasta vastaavien EU:n elinten kanssa tekemässään yhteistyössä;
48.	panee merkille, ettei OLAF eikä Euroopan oikeusasiamies aloittanut vuonna 2023 yhtään tutkimusta, jossa tilintarkastustuomioistuin olisi ollut osallisena;
49.	panee tyytyväisenä merkille, että vuonna 2024 tilintarkastustuomioistuin kutsui yhdessä unionin tuomioistuimen kanssa komission osallistumaan toimielinten väliseen vuoropuheluun, jotta voitaisiin sopia yhteisistä virka-autojen käyttösäännöistä, mikä on sen huomautuksen mukaista, joka sisältyy 11. huhtikuuta 2022 annettuihin parlamentin päätöslauselmiin vastuuvapauden myöntämisestä tilintarkastustuomioistuimen ja unionin tuomioistuimen talousarvioiden toteuttamisesta; kehottaa painokkaasti kaikkia unionin toimielimiä sopimaan yhtenäisestä horisontaalisesta järjestelmästä, mikä vähentäisi sekaannusten vaaraa ja lisäisi julkisten varojen käytön avoimuutta ja tehokkuutta; panee merkille, että henkilöstösääntöihin liittyvistä asioista vastaavan toimielinten välisen valmistelukomitean yhteyteen perustetaan työryhmä; arvostaa tilintarkastustuomioistuimen valmiutta yhdenmukaistaa sääntönsä komissiossa sovellettavien sääntöjen kanssa, mutta toistaa kuitenkin kritiikkinsä, jonka se on jo esittänyt aiemmissa vastuuvapauspäätöslauselmissaan vuoden 2022 uudesta päätöksestä, joka koskee jäsenten matkustamista, virkamatkoja ja kuljettajien ja autojen käyttöä, joka on vastoin yleistä periaatetta, jonka mukaan ajoneuvoja ei pitäisi missään olosuhteissa käyttää mihinkään muuhun kuin tilintarkastustuomioistuimen jäsenen tehtävien hoitamiseen;
50.	panee merkille, että vuonna 2023 tilintarkastustuomioistuimen sisäisen tarkastuksen yksikkö antoi 16 tarkastussuositusta, jotka koskivat eettistä toimintaa, avoimuusportaalia, henkilöstön eturistiriitoja, eettistä komiteaa ja tuomioistuimen jäseniä; panee merkille, että 16 suosituksesta viisi saatiin pantua täytäntöön 30. heinäkuuta 2024 mennessä, kahdeksan saadaan pantua täytäntöön vuoden 2024 loppuun mennessä ja kolmen täytäntöönpano on viivästynyt;
51.	suhtautuu myönteisesti siihen, että jäsenten virkamatkoista julkaistavien tietojen laajuus kasvanut, mutta muistuttaa parlamentin pyynnöstä antaa tietoja jäsenten virkamatkoista koko toimikaudelta; on tyytyväinen, että jäsenten toimintasääntöjä tarkistettiin siten, että heitä kiellettiin toimimasta minkäänlaisissa poliittisten organisaatioiden kunniatehtävissä, millä toteutettiin parlamentin pyyntö, joka koski jäsenten muodollisten poliittisten kytköksien kieltämistä; panee merkille, että sisäisen tarkastuksen eettisiä näkökohtia koskevan kertomuksen päätelmät oli tarkoitus ilmoittaa Euroopan parlamentin puhemiehelle ja talousarvion valvontavaliokunnan puheenjohtajalle vuoden 2024 kolmannella neljänneksellä, ja kehottaa tilintarkastustuomioistuinta jakamaan kertomuksen kokonaisuudessaan talousarvion valvontavaliokunnalle; kehottaa tilintarkastustuomioistuinta julkaisemaan kielteiset päätökset tapauksissa, joissa jäsenet tai henkilöstö ilmoittavat eturistiriidoista, ja lisäämään näin tarkastusprosessin avoimuutta;
52.	panee merkille, että kaikkien tilintarkastustuomioistuimen jäsenten pääasiallinen asuinpaikka on Luxemburgissa, kuten tilintarkastustuomioistuimen jäsenten ja entisten jäsenten toimintasääntöjen 10 artiklassa edellytetään;
53.	pitää myönteisenä, että tilintarkastustuomioistuin on tarkistanut asiakirjajulkisuuden periaatteitaan siten, että ne heijastavat eurooppalaisen oikeuskäytännön kehitystä, ja yksinkertaistanut asiakirjoihin tutustumispyyntöjen ja uudistettujen pyyntöjen käsittelyssä käytettävää menettelyä; muistuttaa, että pohjoismaalaisen virallisten asiakirjojen julkisen saatavuuden periaatteen soveltaminen unionissa oli joillekin jäsenvaltioille edellytys unioniin liittymiselle ja korostaa, että siitä tinkiminen vahingoittaisi unionin mainetta oikeusvaltioperiaatteeseen perustuvana yhteisönä;
54.	pitää valitettavana, että tilintarkastustuomioistuimen verkkosivustolla ei ole saatavilla luetteloa vuonna 2023 tehdyistä sopimuksista, jotka ylittävät direktiivissä säädetyn kynnysarvon (> 140 000 euroa palvelujen/tarvikkeiden osalta; > 5 382 000 euroa töiden osalta); kehottaa tilintarkastustuomioistuinta julkaisemaan ilman aiheetonta viivytystä tällaisen luettelon erillisenä asiakirjana ja varmistamaan, että se on helposti käyttäjien saatavilla;
55.	arvostaa ja odottaa innokkaasti sitä, että tilintarkastustuomioistuin saa kootuksi kaikki sisäisen petostentorjuntastrategiansa säännöt yhteen asiakirjaan;
56.	torjuu edelleen tilintarkastustuomioistuimen perustelut sen päätökselle olla liittymättä avoimuusrekisteriin sillä perusteella, että se ei itse hyödy päätöksentekoon vaikuttamisesta sen lisäksi, että se antaa tietoa ja objektiivista palautetta unionin ohjelmista; panee merkille, että kaikki tilintarkastustuomioistuimen kertomukset ovat julkisesti saatavilla ja niihin on sovellettu tiukkaa selvitysmenettelyä tarkastuskohteiden kanssa; toistaa voimakkaasti kehottavansa tilintarkastustuomioistuinta liittymään EU:n avoimuusrekisteriin, jotta se voi noudattaa avoimuuden perusperiaatteita ja samalla huolehtia siitä, ettei tilintarkastustuomioistuimen täydelle riippumattomuudelle synny esteitä;
57.	kannustaa painokkaasti tilintarkastustuomioistuinta harkitsemaan uudelleen kantaansa EU:n avoimuusrekisteristä, joka on perustettu pakollisesta avoimuusrekisteristä 20. toukokuuta 2021 tehdyllä Euroopan parlamentin, Euroopan unionin neuvoston ja Euroopan komission välisellä toimielinten välisellä sopimuksella;
58.	suhtautuu myönteisesti siihen, että vuonna 2023 saavutettiin merkittävää edistystä asiakirjahallinnon ekosysteemin (DOME) perustamisessa toteuttamalla ja ottamalla käyttöön konkreettisten asiakirjojen hyväksymismenettelyjen avulla sekä uusi sähköinen allekirjoitus että keskeinen hyväksyntämoduuli asiakirjojen hyväksynnän, allekirjoituksen ja lähettämisen prosessia (PASS) varten; kannustaa tilintarkastustuomioistuinta pyrkimään edelleen tavoitteisiinsa, jotka koskevat arvioinnin ja hyväksymisen työvaiheiden digitalisointia ja niiden tehokkuuden parantamista;
59.	toteaa, että tilintarkastustuomioistuin oli edelleen aktiivisesti mukana uuden teknologian ryhmässä, joka toimii digitaalista muutosta käsittelevän toimielinten välisen komitean alaisena; panee merkille, että vuonna 2021 perustettu DATA-tiimi (Data and Technology for Audit) jatkoi teknologian parempaa käyttöä koskevan kehittämissuunnitelman täytäntöönpanoa tilintarkastustuomioistuimen tarkastustavoitteiden tukemiseksi; panee erityisesti merkille analyysin laatimisen tekoälyn mahdollisuuksista ja haasteista tilintarkastustuomioistuimelle ja sen tarkastustyölle; muistuttaa tarkastustyön digitalisoinnin parantamisen tärkeydestä; suhtautuu myönteisesti kaikkiin tämänsuuntaisiin toimiin, joita tilintarkastustuomioistuin toteuttaa edelleen, sillä digitalisoinnin avulla ja lisäämällä paikalla tehtäviä tarkastuskäyntejä voidaan luoda tehokas ja täsmällinen järjestelmä tarkastustyölle;
Digitalisaatio, kyberturvallisuus ja tietosuoja
60.	kiittää tilintarkastustuomioistuinta sen hyvästä edistymisestä vuosien 2022–2024 kyberturvallisuussuunnitelman täytäntöönpanossa kahden viime vuoden aikana; panee merkille, että ensisijaisista tehtävistä seitsemän on saatu päätökseen, kuusi on käynnissä ja yksi on keskeytetty; panee merkille, että keskitason prioriteetin tehtävistä kaksi on saatu päätökseen, neljä on käynnissä ja kolmea ei ole vielä aloitettu;
61.	arvostaa sitä, että päätökseen on saatu muun muassa seuraavat tehtävät:
1.	on otettu käyttöön EDR-ratkaisu päätepisteissä ja pilvipohjainen XDR-ratkaisu, jossa EDR-toimijoiden lähettämä telemetriatieto korreloidaan eri lähteistä peräisin olevan uhkatiedustelutiedon kanssa vaarantumisindikaattorien havaitsemiseksi;
2.	on uudistettu tietoturvatieto- ja tapahtumanhallinta-alustan arkkitehtuuria ja konfiguraatiota, mikä on parantanut järjestelmän suorituskykyä ja luotettavuutta, ja otettu lisäksi käyttöön uusia lokilähteitä IT-ympäristön turvallisuuden seurannan tehostamiseksi;
3.	VPN-sovellukset on etäyhteyksien muodostamisessa korvattu nollaluottamukseen perustuvalla pilvipohjaisella SASE-palvelulla, mikä pienentää hyökkäyspinta-alaa ja mahdollistaa granulaarisen etäyhteyden sovelluksiin;
4.	on vahvistettu suojaa sähköpostiuhilta mahdollistamalla sähköpostin turvasuodattimien uudet ominaisuudet, joiden avulla voidaan havaita helpommin sekä roskaposti että haitalliset liitteet;
5.	on toteutettu penetraatiotestejä niillä tilintarkastustuomioistuimen osastoilla, jotka ovat avoinna internetiin;
6.	on otettu käyttöön ohjelmistotyökalu, joka suojaa tiedostoja jakamalla välitettävien arkaluonteisten tietojen luottamuksellisuutta;
62.	kehottaa tilintarkastustuomioistuinta kehittämään EU:n toimielimille ja virastoille kyberturvallisuuden tarkastuskehyksen, jolla varmistetaan yhdenmukaistetut turvallisuusstandardit ja kyberuhkien sietokykyä koskevat toimenpiteet;
63.	panee tyytyväisenä merkille, että tilintarkastustuomioistuin toteuttaa vuosittain vähintään kolme simuloitua verkkourkintaharjoitusta lisätäkseen käyttäjien tietoisuutta kyseisestä kyberuhasta; panee lisäksi merkille, että tilintarkastustuomioistuin tekee kolmen vuoden välein kattavan kyberturvallisuusriskien arvioinnin; ehdottaa tilintarkastustuomioistuimelle, että kaikille työntekijöille järjestetään säännöllisesti pakollista koulutusta kyberuhista, mukaan lukien tekoälyn turvallista käyttöä koskevat hyvät käytännöt;
64.	panee huojentuneena merkille, että heinäkuussa 2023 tapahtuneen kyberhäiriön aikana, jossa hyökkääjä hyödynsi ohjelmiston haavoittuvuutta ja jolloin kehän turvayhdyskäytävistä yhden turvallisuus vaarantui, ei havaittu merkkejä tietojen varastamisesta eikä siitä, että hyökkääjä olisi liikkunut lateraalisesti muihin tilintarkastustuomioistuimen tietojärjestelmiin; toteaa, että toimittaja oli kertonut ohjelmiston haavoittuvuudesta vain kaksi päivää ennen tapahtumaa;
65.	antaa tunnustusta unionin toimielinten, elinten, toimistojen ja virastojen kyberturvallisuuspalvelulle (CERT-EU), joka ilmoitti kyberhäiriöstä tilintarkastustuomioistuimelle, auttoi selvittämään sen laajuuden ja teki rikosteknisen analyysin; panee merkille, että kyberhäiriön jälkeen tilintarkastustuomioistuin on palauttanut järjestelmästä puhtaan varmuuskopion ja tehnyt ohjelmistopäivityksen, jossa hyökkääjän hyödyntämät haavoittuvuudet korjattiin; panee lisäksi merkille, että häiriötä seuranneina viikkoina tilintarkastustuomioistuin otti laitteissaan asteittain käyttöön joitakin CERT-EU:n suosittelemia ennaltaehkäiseviä lisätoimenpiteitä, joilla varmistettiin, että mahdollisesti havaitsematta jääneet haittaohjelman jäänteet hävitettiin;
66.	panee tyytyväisenä merkille, että tilintarkastustuomioistuin tarkasteli ja päivitti kyberhäiriöihin reagointia koskevaa suunnitelmaansa vuonna 2023 ja laati lomakkeen häiriöiden kirjaamiseksi IT-palvelujen hallintavälineeseen; korostaa, että lomakkeessa otetaan huomioon heinäkuun 2023 häiriöstä saadut kokemukset pyrkimällä keräämään sen avulla kaikki tiedot, joista voisi olla hyötyä kyberhäiriöiden käsittelyssä;
Kiinteistöt
67.	panee merkille, että vuonna 2023 saatiin päätökseen K2-rakennuksen kaikkien kerrosten teknisten laitteistojen kunnostaminen ja sen yhteisten tilojen käytön optimointi; panee merkille, että tilintarkastustuomioistuin on sitonut 6 902 185,54 euron kokonaismäärärahoista 6 445 635,82 euroa; kiittää tilintarkastustuomioistuinta siitä, ettei se ylittänyt alustavaa talousarviota; kehottaa muita unionin toimielimiä seuraamaan tilintarkastustuomioistuimen esimerkillistä budjettihallintoa;
68.	on tyytyväinen siihen, että helmikuussa 2023 toimitettiin tulokset ulkopuolisen konsultin tekemästä kaikkien tilintarkastustuomioistuimen rakennusten esteettömyyden tarkastuksesta, jonka tarkoituksena oli vastata liikuntarajoitteisten tai muutoin vammaisten henkilöiden tarpeisiin; toteaa, että tarkastus kattoi kaikki kolme rakennusta, yhteiset tilat, pysäköintialueet ja muut tilat; on tietoinen siitä, että ehdotettuja toimia tarkastellaan parhaillaan ja että ne normaalisti toteutettaisiin erityisenä hankkeena mutta että niiden toteuttaminen riippuu suurelta osin käytettävissä olevista määrärahoista;
Ympäristö ja kestävä kehitys
69.	panee merkille, että tilintarkastustuomioistuin kohdisti vuonna 2023 suuren osan ympäristövaikutustensa vähentämistoimista energiansäästötoimenpiteisiin, kuten perinteisten hehkulamppujen korvaamiseen ledeillä, ilmanvaihdon toiminta-ajan lyhentämiseen ja rakennustensa tiettyjen teknisten järjestelmien uudistamiseen; panee lisäksi merkille, että tilintarkastustuomioistuin otti kesällä 2023 käyttöön erityisiä energiansäästötoimenpiteitä, joilla sähkönkulutusta vähennettiin 12 prosenttia kesään 2022 verrattuna, mikä toi 26 976 euron säästöt;
70.	panee merkille, että tilintarkastustuomioistuin teki vuonna 2023 Luxemburgin viranomaisten kanssa sopimuksen liikkuvuussuunnitelman laatimisesta; odottaa mielenkiinnolla tätä aloitetta koskevia uutisia;
Toimielinten välinen yhteistyö
71.	tuo esiin, että vuonna 2023 tilintarkastustuomioistuimen tarkastajilla oli 1 370 tarkastuspäivää muissa EU:n toimielimissä, elimissä, toimistoissa ja virastoissa sekä erilaisissa kansainvälisissä organisaatioissa ja yksityisissä tarkastusyrityksissä, kun vuonna 2022 tarkastuspäiviä oli 945;
72.	kehottaa virallistamaan vuotuisen toimielinten välisen vuoropuhelun talousarvion valvonnasta tilintarkastustuomioistuimen, Euroopan parlamentin, neuvoston ja komission välillä, minkä avulla varmistetaan tarkastushavaintojen järjestelmällinen seuranta ja parannetaan EU:n menojen valvontaa;
73.	muistuttaa jälleen kerran siitä, että tilintarkastustuomioistuimen ja komission tehokas yhteistyö jää rajalliseksi, ellei komissio hyväksy tilintarkastustuomioistuimen virhetasojen arvioinnissa käyttämää menetelmää, joka perustuu kaikkien sääntörikkomusten riippumattomaan ja kattavaan arviointiin, kun taas komissio keskittyy virheisiin, jotka voidaan määrätä korvattaviksi;
74.	panee tyytyväisenä merkille, että tilintarkastustuomioistuin tekee tiivistä yhteistyötä sekä OLAFin että EPPOn kanssa muun muassa järjestämällä työpajoja ja tiedotustapahtumia sekä vaihtamalla tietoja ja kokemuksia; panee lisäksi merkille, että tilintarkastustuomioistuin ilmoitti vuonna 2023 OLAFille 20 epäillystä petoksesta ja EPPOlle 17 tapauksesta; korostaa kantaansa, jonka mukaan kaikki petosepäilyt olisi siirrettävä viipymättä OLAFin ja EPPOn tutkittavaksi;
75.	kehottaa tilintarkastustuomioistuinta perustamaan OLAFin ja EPPOn kanssa jäsennellyn petosten havaitsemista koskevan yhteistyömekanismin, johon sisältyy reaaliaikaista tietojen yhteiskäyttöä koskevia sopimuksia ja yhteinen tarkastuslähestymistapa suuririskisille EU:n rahoituskohteille;
76.	on vakuuttunut siitä, että tiedonlouhintaa ja riskien pisteyttämistä varten tarkoitettu yhteinen integroitu tietotekninen järjestelmä voisi olla arvokas tietolähde, jonka avulla tilintarkastustuomioistuin, OLAF ja EPPO voisivat tehostaa tarkastus- ja valvontatoimiaan; korostaa, että tällaiseen järjestelmään ja sen sisältämiin tietoihin olisi annettava rajoittamaton pääsy, että pääsylle ei saisi asettaa perusteettomia rajoituksia ja että uusien digitaalisten välineiden ja kehitteillä olevien teknologioiden tutkiminen ja käyttö olisi välittömästi sallittava osana tilintarkastustuomioistuimen tarkastuksia;
77.	pitää valitettavana, että vaikka pääsy EIP:n asiakirjoihin ja tietoihin on parantunut, tilintarkastustuomioistuimella ei ole valtuuksia tarkastaa EIP:n omin varoin rahoitettuja toimintoja; kehottaa myöntämään tilintarkastustuomioistuimelle nämä valtuudet ottaen huomioon, että EIP:n tehtävänä on pyrkiä saavuttamaan unionin tavoitteet ja että sillä on unionin taloudellisessa ja poliittisessa toimintaympäristössä kasvava rooli, joka ei rajoitu pelkästään unionin talousarvion käyttöön sen toimintojen turvaamiseksi; nostaa esiin tilintarkastustuomioistuimen erityiskertomuksen 05/2023 ”EU:n rahoitusjärjestelyt – Hajanainen kokonaisuus, joka kaipaa yksinkertaistusta ja suurempaa tilivelvollisuutta”, jossa tilintarkastustuomioistuin totesi, että kaikenlaiselle unionin toimintapolitiikkojen rahoitukselle olisi vahvistettava julkiset tarkastusvaltuudet;
78.	panee merkille, että vuonna 2023 tilintarkastustuomioistuin esitteli 29 erityiskertomusta, yhden katsauksen ja yhden lausunnon 22:lle neuvoston komitealle ja työryhmälle; panee lisäksi merkille, että samana vuonna tilintarkastustuomioistuimen edustajat osallistuivat 23 kokoukseen, joissa keskityttiin unionin talousarviota koskevaan vastuuvapauteen varainhoitovuosilta 2021 ja 2022;
79.	panee tyytyväisenä merkille, että tilintarkastustuomioistuimen jäsenet ja johto osoittivat vuonna 2023 aktiivista osallistumista esittelemällä työtään 25 jäsenvaltion hallitukselle ja hallintoelimille 120 kokouksessa, joista suurin osa pidettiin valtiovarainministerien tai -ministeriöiden kanssa; panee lisäksi merkille, että samana vuonna tilintarkastustuomioistuimen jäsenet ja henkilöstö esittelivät työtään 19 jäsenvaltion kansallisissa/alueellisissa parlamenteissa 91 kokouksessa pääasiassa talousarviota, rahoitusasioita, tarkastusta tai EU-asioita käsittelevissä valiokunnissa; kehottaa tilintarkastustuomioistuinta tehostamaan yhteyksiään niiden valtioiden hallitusten kanssa, joissa virhetasot ovat korkeimpia, ja lisäämään vuoropuhelua ja yhteistyötä, jotta näihin ongelmiin voidaan puuttua tehokkaasti;
Viestintä
80.	panee merkille, että vuonna 2023 tilintarkastustuomioistuimen viestintä- ja tiedotustoimiin osoitetut määrärahat olivat 225 000 euroa, joiden käyttöaste oli 81,13 prosenttia (182 549,84 euroa); panee merkille, että suurin osa määrärahoista käytettiin mediaseurantapalveluihin (81 650 euroa) ja lehdistötoimiin (12 348 euroa) ja seuraavaksi eniten sidosryhmäsuhteisiin liittyviin menoihin, jotka koostuivat pääasiassa politiikkatiedon hallinta-alustan kustannuksista (57 891 euroa), viestintätoimiin (28 002,88 euroa), sosiaaliseen mediaan (1 486,52 euroa) ja julkaisuihin (1 171,44 euroa);
81.	antaa vahvan tukensa tilintarkastustuomioistuimen mediastrategian laajentamiselle, jonka tuloksena julkaistiin ennätykselliset yli 22 000 verkkoartikkelia, joissa käsiteltiin tilintarkastustuomioistuimen tarkastuskertomuksia, muita julkaisuja tai tilintarkastustuomioistuinta yleisesti, mikä vahvisti sen, että tilintarkastustuomioistuimen näkyvyys on viime vuosina parantunut (2022: 20 000; 2021: 18 000); korostaa, että sosiaalisen median postauksia oli lähes 54 000, mikä osoittaa orgaanisen kasvun jatkuneen ja vuoden 2022 luvun olleen poikkeava (2022: 110 000; 2021: 49 000);
82.	panee tyytyväisenä merkille, että vuonna 2023 tilintarkastustuomioistuin julkaisi 45 lehdistötiedotetta 24:llä unionin kielellä ja antoi lisäksi tietyillä kielillä erilaisia tausta- ja mediatiedotteita sekä käyttövalmiita lausuntoja äänitallenteina; panee lisäksi merkille, että tilintarkastustuomioistuin piti 21 tiedotustilaisuutta verkossa ja kuusi muuta vuosikertomukseen liittyvää maakohtaista tiedotustilaisuutta; kiinnittää erityistä huomiota siihen, että tilintarkastustuomioistuimen tiedotustilaisuuksiin osallistui yhteensä 590 toimittajaa, joista useimmat edustivat jäsenvaltioiden tärkeimpiä kansallisia tiedotusvälineitä;
83.	panee arvostaen merkille, että tilintarkastustuomioistuin otti vuonna 2023 käyttöön uuden verkkosivuston, jolla oli yli puolitoista miljoonaa käyntiä ja noin 700 000 yksittäistä kävijää, mikä merkitsee yli 14 prosentin lisäystä verrattuna vuoteen 2022; pitää myönteisenä, että vuoden 2023 loppuun mennessä tilintarkastustuomioistuimen kolmella tärkeimmällä sosiaalisen median tilillä (X eli entinen Twitter, LinkedIn ja Facebook) oli noin 48 000 seuraajaa eli enemmän kuin vuonna 2022 (45 000) ja vuonna 2021 (39 000);
84.	arvostaa suuresti sitä, että tilintarkastustuomioistuin arvioi työnsä todennäköistä vaikutusta ja hyödyllisyyttä pyytämällä palautetta kertomustensa lukijoilta parlamentissa, neuvostossa, komissiossa, unionin virastoissa, jäsenvaltioiden pysyvissä edustustoissa, jäsenvaltioiden virastoissa ja ylimmissä tarkastuselimissä, kansalaisjärjestöissä, tiedeyhteisössä, mediassa ja muissa asiaankuuluvissa yhteyksissä; panee tässä yhteydessä merkille, että tilintarkastustuomioistuin on vuodesta 2018 lähtien tehnyt anonymisoituja sähköisiä kyselytutkimuksia, joissa se on pyytänyt kertomustensa lukijoita antamaan laadullista palautetta valikoiduista kertomuksista ja esittämään sen työhön liittyviä yleisiä ehdotuksia; korostaa, että vuoden 2023 osalta 85 prosenttia noin 1 060 vastaajasta piti tilintarkastustuomioistuimen kertomuksia hyödyllisinä työnsä kannalta ja 78 prosenttia katsoi niillä olevan vaikutusta.

